text: Вангелов: Предпазлив оптимист съм за решаването на спора за името на Македония - Телевизия Европа
  Вангелов: Предпазлив оптимист съм за...
  Вангелов: Предпазлив оптимист съм за решаването на спора за името на Македония
  Няма разминаване в позицията за договорения компромис за името на Македония между българския президент Румен Радев и премиерът Бойко Борисов. И двамата обявиха, че подкрепят диалога – както между Атина и Скопие, така и между партиите в съседната ни държава. Така коментира отказа на Борисов да се срещне с македонския президент Георге Иванов в четвъртък депутатът от Обединените патриоти и зам.-председател на комисията по отбрана Борис Вангелов. Според него все още има голяма опасност дори премиерите Зоран Заев и Алексис Ципрас за подпишат договора за името, той да не получи подкрепата на парламентите и народите на двете страни.
  България има ясна и последователна позиция за европейското бъдеще на Македония, която включва и намиране на компромис между Скопие и Атина за името на бившата югорепублика. Това беше доказано и от думите на президента Румен Радев и на премиера Бойко Борисов през последните дни, обясни Борис Вангелов, депутат от Обединените патриоти и зам.-председател на комисията по отбрана.
  Борис Вангелов – депутат от Обединени патриоти :
  "Това е знак от страна на България, че ние сме за диалога в Македония, а не за неговото пълно скъсване, тъй като ние насърчаваме техните политици и от опозицията и от управляващите да водят Македония по пътя на европейската, на евроатлантическата интеграция."
  Според Вангелов посещението на президента на Македония Георге Иванов е било планирано от месеци, така че е нямало как той да не се срещне с колегата си Румен Радев. Ако в крайна сметка не се стигне до ратифициране на договора за името, може да се стигне до сериозни последици не само за европейското бъдеще на Македония:
  "На първо място е риска Македония да не получи покана за НАТО и за Европейския съюз. Друг много голям риск е вътрешна дестабилизация, трайна политическа криза, гражданско неподчинение, противопоставяне на привържениците на едната на привържениците на другата партия. Не се знае една дестабилизация как би повлияла на поведението на албанските партии в Македония. Съседни на Македония пък са Косово, населено с албанци и Албания. Може да се каже, че може да се получи дестабилизиращ ефект на доминото – тоест и в други държави в Западните Балкани да настъпят подобни процеси."
  Въпреки пречките, които все още съществуват по пътя на окончателното решаване на въпроса за името на Македония, Борис Вангелов обяви, че е предпазлив оптимист, че Македония ще може да подаде документи за влизане в НАТО и Европейския съюз в края на юни.